SKRIFTLIG FORESPØRGSEL E-1367/00

af Cristiana Muscardini (UEN) til Kommissionen

(4. maj 2000)

Om: CAM-Albanien rapporten om humanitær bistand til Kosovo

Den 1. marts 2000 skulle CAM (Customs Assistance Mission)-Albanien have fremsendt en detaljeret rapport til Kommissionens GD XXI (beskatning og told) om den humanitære bistand til Kosovo, der gik gennem Albanien under krigen sidste år. I denne rapport skulle to former for bedrageri være blevet fremhævet. Den første vedrører varer, der blev opgivet som værende humanitær bistand. Den anden vedrører egentlig humanitær bistand, hvor varerne efter at have krydset grænsen ikke blev anvendt til det oprindeligt opgivne formål, men distribueret og solgt på det sorte marked. I begge tilfælde skulle der være tale om smugleri.

Ifølge nyheder bragt i det italienske ugeblad Panorama kunne der hos 40 % af de ikke-statslige hjælpeorganisationer i den her omtalte rapport, som opererede i Albanien fra marts og indtil sommeren 1999, konstateres alvorlige uregelmæssigheder, og der var desuden eksempler på fiktive organisationer etableret af den organiserede kriminalitet med det formål at sælge hjælpen på det sorte marked. Kan Kommissionen oplyse,

1. om den er bekendt med denne rapport?

2. hvilken mening den har om sagen?

3. om den har taget initiativ til at placere det eventuelle ansvar?

4. hvilke midler den agter at tage i brug for at undgå, at der på ny svindles med den hjælp, der sendes til Kosovo eller til andre kriseområder?

Svar afgivet på Kommissionens vegne af Frederik Bolkestein

(6. juli 2000)

1. Kommissionen er bekendt med den rapport, der er udarbejdet af en fælles arbejdsgruppe bestående af albanske toldembedsmænd, bistået af en ekspert fra den toldmæssige bistandsmission i Albanien (CAM-A). Denne fælles arbejdsgruppe blev dannet på anmodning af den albanske finansminister med den opgave at gennemføre den i rapporten beskrevne undersøgelse. Rapporten blev overbragt hr. Ago, den albanske generaldirektør for told, den 29. februar 2000, og Kommissionen har til orientering modtaget en kopi af rapporten. Det Europæiske Kontor til Bekæmpelse af Svig (OLAF) er også bekendt med rapporten.

2. Rapporten afslører de vanskeligheder, som de albanske myndigheder er stødt på i deres bestræbelser for at kontrollere bevægelsen af forsendelser af humanitær bistand under Kosovo-krisen i 1999. Denne krise førte til en drastisk forøgelse af bistandsforsendelserne og af personer, der rejste ind i Albanien. En del af bistanden havde sit endelige bestemmelsessted i Kosovo. I rapporten afsløres det, at 29 ngo'er ikke fuldt ud havde overholdt procedurerne for levering af humanitær bistand i form af toldfri godsforsendelser.

3. Det er de albanske myndigheders ansvar at træffe alle nødvendige foranstaltninger til bekæmpelse af en sådan manglende overholdelse af formaliteterne, hvoraf nogle tydeligvis var svigagtige og derfor krævede en nærmere undersøgelse. I betragtning af den vanskelige opgave, albanerne stod over for, der selv havde nok af vanskeligheder at kæmpe med, gik Kommissionen med til at bistå det albanske toldvæsen via CAM-A-programmet, som finansieres af Fællesskabet. Programmets overordnede mål er at bistå de albanske myndigheder med at udvikle et moderne og effektivt toldvæsen. Sigtet med rapporten var at gøre de albanske myndigheder opmærksomme på, hvad der havde fundet sted i den periode, hvor der blev ydet bistand, og at anbefale diverse korrigerende foranstaltninger, der burde træffes i tiden fremover for at afbøde manglerne i deres procedurer. I maj 2000 oplyste CAM-A-eksperter Kommissionen om, at de albanske myndigheder var i færd med at gennemføre de anbefalede ændringer. I lyset af resultatet af de igangværende undersøgelser vil Kommissionen overveje, om der skal drages nogen konklusioner heraf.

4. Et af formålene med den faglige bistand, som Kommissionen yder til kriseområderne, er faktisk at udvikle og foreslå de lokale forvaltninger diverse procedurer, således at de kan forebygge svigagtig brug af såvel humanitære bistandsforsendelser som den humanitære bistandsstatus.

I Kosovo er den toldmæssige bistandsmission i Kosovo (CAM-K) i gang med at bistå toldvæsenet under De Forenede Nationers Midlertidige Forvaltningsmission i Kosovo med at udvikle administrative og kontrolmæssige procedurer (især specielle formularer) med henblik på at håndtere den bistand, der ankommer over de internationale grænser og administrative grænselinjer.

For så vidt angår Bosnien og Hercegovina, har kontoret for ydelse af toldmæssig og fiskal bistand (CAFAO) rådgivet stabiliseringsstyrken (SFOR) med henblik på en revision af de bestående procedurer for kontrol af de forsendelser, der ankommer til denne styrke.